Lewenslank na bendeverkragtingDrie mans is Vrydag in die Esikhawini-landdroshof in KwaZulu-Natal lewenslange tronkstraf opgelê nadat hulle ŉ vrou om die beurt verkrag het. Kol. Vincent Mdunge, woordvoerder van die polisie, sê die drie mans is aangekla van verkragting en roof. Hulle is skuldig bevind en lewenslange tronkstraf opgelê vir die verkragting en ŉ bykomende 15 jaar tronkstraf vir roof. Die drie mans is Siyathokoza Cezu Masinga (26), Mxolisi Raymond Mthembu (21) en Sibusiso Sphiwe Kunene (24). Die voorval het in April verlede jaar plaasgevind. Die mans se 24-jarige slagoffer was saam met ŉ manlike vriend op pad om by ŉ vriendin te gaan kuier in Esikhawini naby Richardsbaai toe hulle deur drie mans oorval is. Die vrou is om die beurt deur die drie mans verkrag en haar vriend is aangerand en beroof. Masinga, Mthembu en Kunene is twee dae na die aanval in hegtenis geneem.